A **Escola de Música e baile tradicional Abertal** é unha das actividades da asociación cultural sen ánimo de lucro do mesmo nome que ten a súa base no concello da Rúa. Ten por obxectivo o mantemento e recuperación da tradición musical galega e o seu ensino ás seguintes xeracións. Ten sobor de 80 alumnos da comarca valdeorresa que aprenden diferentes disciplinas: tambor, bombo, gaita, canto, baile, acordeón e pandeireta. Dela saen os compoñentes da Agrupación Abertal, banda de gaitas do mesmo concello.

Historia
--------

Actuación de fin de curso de 2011, no Centro Cultural Avenida da Rúa.
Nace en 1989 da man de Manuel Anxo Durán Blanco, cos seguintes principios fundacionais que manteñen até a actualidade: "recuperar, conservar e divulgar esta parte tan importante da nosa cultura, transmitindo, a través do ensino, o legado cultural que nos deixaron os nosos antergos." Este valdeorrés de Anguieiros (Quiroga) retorna de facer a súa vida en Barcelona para establecerse na Rúa. Entendendo que a tradición musical galega estábase a perder na comarca decide ofrecerse voluntario ao concello para dar clases de Gaita.

Dende aquela a agrupación e a escola non pararon de crecer. Actuacións foron moitas e moi diversas, como varios programas de televisión, na CRTVG e en RTVE ademais de dous programas de *Lume na Palleira* da Radio Galega. Actuaron por toda Galicia, en Madrid, Cantabria, Castelas, País Vasco, País Valenciano e norte e centro de Portugal, as cidades francesas de Grasse (Costa Azul) e Campan (Alto Pireneo) e en formato quinteto en Bournemouth (Inglaterra).

Portada do terceiro traballo de Abertal
O froito dese traballo recóllese no ano 2001 coa gravación dun CD, que leva por título o mesmo nome da agrupación, *Abertal*.. Este traballo foi posible grazas á participación de Xaquín Xesteira como profesor durante este período, facendo os arranxos e produción do CD.

Doutra banda, tamén as pandeireteiras de Abertal participaron na gravación doutro CD compartido, co título *Esta noite hai un serán*. Así mesmo todo este traballo se viu recompensado co premio á mellor agrupación galega outorgado polo programa *Luar* da CRTVG nos anos 2001-2002.

Unha parella de bailadores da agrupación foi Subcampioa do concurso Vai de Baile do programa *Luar* no 2007.

En 2009 edítase o segundo traballo discográfico titulado No Forum Gigurrorum, que tamén inclúe un DVD cun documental titulado Espírito Abertal, conmemorativo do XX Aniversario. Neste mesmo ano, recibe o Premio O Recuncho da Palleta do programa Lume na Palleira de Radio Galega; tamén neste mesmo ano, o 29 de abril, emitiuse un programa adicado a Abertal e Manuel Durán (coma director e fundador) dentro da programación da Televisión de Galicia no programa *Alalá*.

En 2019, co gallo do 30 aniversario, editan o seu terceiro traballo titulado: "Co Noso Acento, seis lustros no corazón de Abertal". Un libro-CD no que se conta a historia de Abertal. O traballo fonográfico contén pezas dos outros traballos e outras novas.

A agrupación conta co seguinte grupo de profesores:

* Oscar Guerra (Gaita e director da banda)
* Manuel Cobas (baile, pandeireta e canto tradicional)
* Xilda Durán (percusión)
* Suso (Acordeón)

Foron mestres desta escola:

* Manuel Durán (gaita, pandeireta e canto coral), tamén foi membro do grupo folk Tornaxeira. Actualmente presidente da asociación.

* Mabel Rodríguez (baile)
* Montserrat Rivera (baile, pandeireta e canto tradicional) e membro do grupo Leilía
* Xaquín Xesteira (gaita e percusión e canto coral), integrante de diversas agrupacións, de entre as que destaca Treixadura
* Manuel Olegario (acordeón)

As modalidades impartidas nesta agrupación son gaita, percusións, pandeireteiras e cantareiras, canto coral, acordeóns, baile tradicional e cantos de taberna.

Notas
-----

1. ↑  Páxina da Asociación de Gaiteiros: Abertal
2. ↑  Presentación do segundo traballo de Abertal en La Voz de Galicia.
3. ↑  Premio Recuncho da Palleta Arquivado 29 de outubro de 2013 en Wayback Machine. en La Región.